**AIŠKINAMASIS RAŠTAS**

**PRIE KLAIPĖDOS MIESTO SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2009 M. LAPKRIČIO 26 D. SPRENDIMO** **NR. t2-387 „DĖL KLAIPĖDOS MIESTO SAVIVALDYBĖS ADMINISTRACIJOS STRUKTŪROS IR NUOSTATŲ PATVIRTINIMO“ PAKEITIMO“ PROJEKTO**

**1. Sprendimo projekto esmė, tikslai ir uždaviniai.**

Klaipėdos miesto savivaldybės tarybos 2009 m. lapkričio 26 d. sprendimu Nr. T2-387 ,,Dėl Klaipėdos miesto savivaldybės administracijos struktūros ir nuostatų patvirtinimo“ patvirtinta savivaldybės administracijos struktūra (keista Klaipėdos miesto savivaldybės tarybos 2011 m. liepos 28 d. sprendimu Nr. T2-245 ,,Dėl Klaipėdos miesto savivaldybės administracijos struktūros pakeitimo“, Klaipėdos miesto savivaldybės tarybos 2012 m. lapkričio 29 d. sprendimu Nr. T2-271 ,,Dėl Klaipėdos miesto savivaldybės tarybos 2009 m. lapkričio 26 d. sprendimo Nr. T2-387 „Dėl Klaipėdos miesto savivaldybės administracijos struktūros ir nuostatų patvirtinimo“ pakeitimo“, Klaipėdos miesto savivaldybės tarybos 2013 m. liepos 25 d. sprendimu Nr. T2-189 ,,Dėl Klaipėdos miesto savivaldybės tarybos 2009 m. lapkričio 26 d. sprendimo Nr. T2-387 „Dėl Klaipėdos miesto savivaldybės administracijos struktūros ir nuostatų patvirtinimo“ pakeitimo“) keičiama, siekiant įgyvendinti Lietuvos Respublikos vaiko teisių apsaugos pagrindų įstatymo, įsigaliojančio nuo 2018 m. liepos 1 d., nuostatas.

Keičiant struktūrą, Klaipėdos miesto savivaldybės administracijos nuostatai keičiami nebus, nes Klaipėdos miesto savivaldybės administracijos nuostatuose yra nurodyta, kad Klaipėdos miesto savivaldybės administracija įgyvendina bei vykdo įstatymus, Vyriausybės nutarimus, neišskiriant konkrečių funkcijų.

**Savivaldybės administracijos struktūroje siūloma panaikinti Vaiko teisių apsaugos skyrių:**

Klaipėdos miesto savivaldybės administracijos struktūroje, patvirtintoje Klaipėdos miesto savivaldybės tarybos 2009 m. lapkričio 29 d. sprendimu Nr. T2-387 ,,Dėl Klaipėdos miesto savivaldybės administracijos struktūros ir nuostatų patvirtinimo“ su pakeitimais ir papildymais, Vaiko teisių apsaugos skyrius yra tiesiogiai pavaldus Savivaldybės administracijos direktoriui.

Vadovaujantis Lietuvos Respublikos vaiko teisių apsaugos pagrindų įstatymu, įsigaliojančiu nuo 2018 m. liepos 1 d., už vaiko teisių apsaugos politiką atsakys, jos įgyvendinimą koordinuos, šeimos politiką formuos ir jos įgyvendinimą koordinuos Valstybės vaiko teisių apsaugos ir įvaikinimo tarnyba prie Socialinės apsaugos ir darbo ministerijos (toliau – Tarnyba).

Nuo 2018 m. liepos 1 d.:

* Tarnyba taps centrine valstybės vaiko teisių apsaugos institucija;
* buvusi savivaldybių vaiko teisių apsaugos funkcija keičiama į valstybinę vaiko teisių apsaugos funkciją;
* savivaldybėse dirbantys vaiko teisių apsaugos skyrių darbuotojai taps teritoriniuose skyriuose dirbančiais Tarnybos darbuotojais. Teritoriniai skyriai tiesiogiai gins ir užtikrins vaiko teises ir atstovaus vaiko teisėms ir teisėtiems interesams jiems priskirtoje savivaldybės teritorijoje.

Siekiant tinkamai įgyvendinti Lietuvos Respublikos vaiko teisių apsaugos pagrindų įstatymą, įsigaliojantį nuo 2018 m. liepos 1 d., panaikinamas Vaiko teisių apsaugos skyrius.

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos vietos savivaldos įstatymo 16 straipsnio 2 dalies 10 punkte nurodyta, kad išimtinė savivaldybės tarybos kompetencija yra savivaldybės administracijos struktūros, nuostatų ir darbo užmokesčio fondo tvirtinimas, didžiausio leistino valstybės tarnautojų pareigybių ir darbuotojų, dirbančių pagal darbo sutartis, skaičiaus savivaldybės administracijoje nustatymas savivaldybės administracijos direktoriaus siūlymu mero teikimu.

**3. Kokių rezultatų laukiama.**

Klaipėdos miesto savivaldybės administracijos struktūros pakeitimu siekiama užtikrinti tinkamą teisės aktų įgyvendinimą.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Panaikinus Vaiko teisių apsaugos skyrių, valstybės tarnautojų ir darbuotojų, dirbančių pagal darbo sutartis, darbo santykiai tęsis Valstybės vaiko teisių apsaugos ir įvaikinimo tarnyboje prie Socialinės apsaugos ir darbo ministerijos be atleidimo ir priėmimo procedūrų taikymo, darbuotojams, nepriklausomai nuo statuso, paliekant priklausančias kasmetines atostogas ir socialines garantijas. Jeigu šiuo metu dirbantys darbuotojai atsisakytų dirbti pakeistomis sąlygomis ir reikėtų nutraukti tarnybos ar darbo santykius, išmokos būtų mokamos iš vaiko teisių apsaugos funkcijai įgyvendinti skirtų lėšų.

**6. Lėšų poreikis sprendimo įgyvendinimui.**

Panaikinus Vaiko teisių apsaugos skyrių, esant poreikiui, išmokos būtų mokamos iš vaiko teisių apsaugos funkcijai įgyvendinti skirtų lėšų.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – užtikrintas tinkamas teisės aktų įgyvendinimas. Neigiamos pasekmės – nenumatytos.

PRIDEDAMA:

1. Teisės aktų išrašas, 1 lapas.
2. Klaipėdos miesto savivaldybės administracijos struktūros lyginamasis variantas, 1 lapas.
3. Klaipėdos miesto savivaldybės tarybos 2010 m. gegužės 6 d. sprendimo Nr. T2-95 „Dėl Klaipėdos miesto savivaldybės administracijos nuostatų patvirtinimo“ kopija, 7 lapai.

Savivaldybės administracijos direktorius Saulius Budinas